
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општинске управе градске општине Чукарица, по притужби З. А., из Београда, Заштитник грађана 
У Т В Р Ђ У Ј Е

Општинска управа Градске општине Чукарица начинила је пропуст у раду, на уштрб принципа добре управе и остваривања права притужиоца на благовремено решавање по његовом захтеву, јер није у потпуности поступала по налозима и примедбама Секретаријата за имовинско-правне послове, грађевинску и урбанистичку инспекцију Града Београда, као другостепеног органа из претходних одлука донетих у овој ствари. Оваквим поступањем је довела до одуговлачења поступка и поништаја сваке донете одлуке органа Градске општине Чукарица у овом предмету.

Општинска управа Градске општине Чукарица начинила је пропуст у раду, на уштрб остваривања права притужиоца јер до данас, на захтев притужиоца није издала одговарајуће уверење о подацима којима Општинска управа Градске општине Чукарица располаже, а у вези утврђивања правног статуса објекта притужиоца.
На основу утврђених недостатака у раду, Заштитник грађана упућује Општинској управи Градске општине Чукарица следећу 

П Р Е П О Р У К У
Општинска управа Градске општине Чукарица ће у овој ствари поступити у складу са налозима и примедбама Секретаријата за имовинско-правне послове, грађевинску и урбанистичку инспекцију Града Београда, као другостепеног органа. Уколико су испуњени законски услови издати одговарајуће уверење о подацима којима Општинска управа Градске општине Чукарица располаже, а у вези правног статуса објекта притужиоца.

Општинска управа Градске општине Чукарица обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Р а з л о з и:

Заштитник грађана примио је 14. децембра 2011. године нову притужбу З. А., из Београда. Увидом у притужбу и сагледавањем приложене документације установљено је да је притужба поднета поводом непоступања Општинске управе Градске општине Чукарица по налозима и примедбама другостепеног органа у поступку утврђивања статуса објекта притужиоца.

Наиме, притужбом се наводи, а из приложене документације произилази да је Секретаријат за имовинско-правне послове, грађевинску и урбанистичку инспекцију Града Београда – Сектор за другостепени управни поступак, решавајући по жалби притужиоца, својим Решењем XXI-05 број 356-452/2011 од 14. октобра 2011. године поништио Решење Одељења за грађевинску инспекцију и извршења градске општине Чукарица IV-02 број 356-126/11 од 17. маја 2011. године. У образложењу решења Секретаријата је наведено да није поступљено по примедбама тог секретаријата датим у решењу XXI-05 број 356-139/2011 од 14. марта 2011. године, као и да је првостепени орган погрешио када је донео једну одлуку и под једним бројем, из разлога што се у конкретном случају ради о два засебна поступка, односно поступку по захтеву странке и поступку инспекцијског надзора који се води по службеној дужности. Такође је у образложењу решења Секретаријата истакнуто да је одлука у ставу 1. диспозитива ожалбеног решења донета од стране ненадлежног органа, с обзиром да је одредбама Закона о планирању и изградњи прописана надлежност грађевинског инспектора који не поступа по захтеву странке, него по службеној дужности. Истовремено је наведено да се није могло закључити на основу којих доказа је утврђено да је објекат у улици ... у Железнику, изграђен после ступања на снагу Одлуке о грађењу („Сл. гласник НРС“, бр. 38/55), нити је цењен налаз и мишљење сталног судског вештака од 18. јануара 1990. године.

Одељење за грађевинску инспекцију и извршења Градске општине Чукарица, Одсек за грађевинску инспекцију је у поновном поступку, 5. децембра 2011. године донело Решење IV-02 број 356-605/11 којим је одбијен захтев притужиоца за утврђивањем статуса предметних објеката у ул. ..., као неоснован. Из образложења овог решења произилази да се орган упуштао у утврђивање чињеница, да је оценио да нема места вођењу управног поступка, а да је диспозитивом одлучио да је захтев неоснован.

Заштитник грађана се раније већ обраћао Општинској управи Градске општине Чукарица у вези притужбе господина З. А., која се тада односила на неодлучивање у поновљеном поступку, након поништаја првостепене одлуке од стране другостепеног органа 14. марта 2011. године. С обзиром да се у овом случају сада ради о још једном поновљеном поступку, а да је претходним одлукама другостепеног органа утврђено да првостепени орган није поступао по његовим примедбама, Заштитник грађана је актом дел. број 438 од 10. јануара 2012. године покренуо поступак контроле правилности и законитости рада Општинске управе Градске општине Чукарица и од тог органа затражио изјашњење о свим чињеницама и околностима значајним за доношење става о основаности притужбе.
Одељење за грађевинску инспекцију и извршења Градске општине Чукарица је актом IV-02 број 356-605/11 од 26. марта 2012. године, након упућене ургенције Заштитника грађана, овај орган известило да су тражена изјашњења већ послали и у прилогу доставило копије одговора по основу ранијих поступака пред овим органом, као и допис Одељења за грађевинску инспекцију и извршења од 13. јануара 2012. године.

Из приложеног дописа од 13. јануара 2012. године, Заштитнику грађана су поновљене чињенице изнете у претходним дописима упућеним овом органу уз додатак да је првостепени орган донео ново решење број 356-605/11 од 5. децембра 2011. године којим је одбијен захтев притужиоца за утврђивање статуса објекта и које је по жалби прослеђено граду 13. јануара 2012. године.

Имајући у виду да су приложеним дописом Одељења за грађевинску инспекцију и извршења од 13. јануара 2012. године, Заштитнику грађана само хронолошки предочене чињенице које су овом органу већ биле познате, те да нису пружене конкретно тражене информације истакнуте у допису дел. број 438 од 10. јануара 2012. године, од Општинске управе Градске општине Чукарица актом дел. број 17075 од 13. јула 2012. године затражено је додатно изјашњење и одговор на конкретно постављена питања: 
- о разлозима због којих није у потпуности поступано по налозима и примедбама Градског Секретаријата за имовинско-правне послове, грађевинску и урбанистичку инспекцију Града Београда, као другостепеног органа из претходних, као и последње одлуке донетих у овој ствари; - о разлозима због којих подносиоцу притужбе који тврди да је још 1978. године покренуо поступак за утврђивање правног статуса објекта, а који је обновио 2008. године, до данас није издато одговарајуће уверење о подацима којима Општинска управа Градске општине Чукарица располаже на основу службене евиденције и осталих доказних средстава.

Актом Одсека за грађевинску инспекцију Одељења за грађевинску инспекцију и извршења IV-02 број 356-169/12 од 1. августа 2012. године, Заштитнику грађана су поново хронолошки предочене чињенице наведене у претходним дописима тог органа, без достављања одговора на конкретно постављена питања, уз додатак на крају дописа да је другостепени орган поништио ново решење првостепеног органа број 356-605/11 од 5. децембра 2011. године из разлога што је првостепено решење потписано од стране главног грађевинског инспектора, а не од стране поступајућег инспектора. У поновном поступку је, како се овде наводи, донето решење потписано од стране поступајућег инспектора број 356-169/12 које је по жалби притужиоца прослеђено Секретаријату за имовинско-правне послове, грађевинску и урбанистичку инспекцију, Сектору за другостепени управни поступак 11. маја 2012. године.

Притужилац, З. A. из Београда, доставио је Заштитнику грађана 25. 1. 2013. године решење Секретаријата за имовинско–правне послове, грађевинску и урбанистичку инспекцију града Београда – Сектора за другостепени управни поступак XXI-05 Број: 356-935/2012 од 7. новембра 2012. године којим се ништи решење грађевинског инспектора Одељења за грађевинску инспекцију и извршења, Одсека за грађевинску инспекцију градске општине Чукарица, број: 356-452/2012 од 31. 8. 2012. године и предмет враћа првостепеном органу на поновни поступак и нову одлуку. Како се наводи у образложењу, из ожалбеног решења се види да је исто првостепени орган донео у поновном поступку, поступајући по примедбама овог Секретаријата датим у решењу XXI-05 број: 356-402/2012 од 6. јуна 2012. године, али да оваква одлука првостепеног органа није правилна и донета је уз битне повреде одредаба управног поступка, обзиром да првостепени орган ни у поновном поступку није поступио по налозима Секретаријата датим у претходним решењима. Такође, у образложењу овог решења, дата су врло прецизна и јасна упутства на који начин би првостепени орган требао да отклони уочене недостатке ожалбеног решења.  
Сагледавајући приложену документацију и хронолошки поступања органа Општинске управе Градске општине Чукарица, Заштитник грађана констатује следеће:

· да је притужилац 23. септембра 2008. године поднео захтев за утврђивање статуса објекта зграде број 50 у Железнику у Ул. …;

· да је поступајући по овом захтеву, Одсек за грађевинску инспекцију Одељење за грађевинску инспекцију и извршења Закључком IV-02 број 356-634/08 од 6. августа 2009. године прекинуо поступак по захтеву притужиоца, с обзиром да је именовани поднео захтев за легализацију под бројем 351-991/03;

· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на овај закључак, својим Решењем XXI-05 број 356-1150/2009 од 26. октобра 2009. године поништио Закључак првостепеног органа и предмет вратио на поновни поступак и нову одлуку, са образложењем да је ожалбени закључак донет од стране неовлашћеног лица, да је диспозитив недовољно јасан и одређен, као и да је нејасно да ли је и помоћни објекат обухваћен пријавом за легализацију;

· да је првостепени орган општине Чукарица у поновном поступку донео Закључак IV-02 број 356-911/09 од 22. фебруара 2010. године идентичног диспозитива и образложења као претходни, уз разлику што је нови закључак сада потписан од стране главног грађевинског инспектора, а не руководиоца Одељења за грађевинску инспекцију и извршења ГО Чукарица;

· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на овај закључак, својим Решењем XXI-05 број 356-358/2010 од 7. маја 2010. године поништио Закључак првостепеног органа и предмет вратио на поновни поступак и нову одлуку, са образложењем да првостепени орган није у свему поступио по налогу другостепеног органа, чиме су повређене одредбе члана 232. Закона о општем управном поступку;

· да је првостепени орган општине Чукарица у поновном поступку донео Закључак IV-02 број 356-344/10 од 23. августа 2010. године скоро идентичног диспозитива и образложења уз изузетак да је поступајући по налогу другостепеног органа, првостепени орган упутио допис Секретаријату за послове легализације објеката 8. јула и 23. августа 2010. године;

· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на овај закључак, својим Решењем XXI-05 број 356-903/2010 од 4. новембра 2010. године поништио Закључак првостепеног органа и предмет вратио на поновни поступак и нову одлуку, са образложењем да поступак легализације не представља претходно питање у поступку по захтеву странке са утврђивање правног статуса објекта, а у коме надлежни орган, сходно одредбама члана 162. Закона о општем управном поступку издаје уверење или решење о одбијању захтева;

·  да је првостепени орган општине Чукарица у поновном поступку донео Решење IV-02 број 356-884/10 од 17. јануара 2011. године којим наређује притужиоцу уклањање објеката на кат. парцели број … КО Железник, јер се објекат гради или је његово грађење завршено без грађевинске дозволе;

· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на ово решење, својим Решењем XXI-05 број 356-139/2011 од 14. марта 2011. године поништио решење првостепеног органа и предмет вратио на поновни поступак и нову одлуку, са образложењем да првостепени орган није у свему поступио по примедбама овог секретаријата, односно с обзиром да надлежни орган није донео одлуку по захтеву странке за утврђивање правног статуса објекта и на основу тога, а сходно одредбама члана 162. Закона о општем управном поступку, издао уверење или решење о одбијању захтева. Истовремено је поново напоменуто да је неопходно да надлежни орган у поновном поступку одлучи по захтеву странке за утврђивање правног статуса објекта, а затим, у зависности од одлуке у том поступку, грађевински инспектор може покренути поступак инспекцијског надзора;

· да је првостепени орган општине Чукарица у поновном поступку донео Решење IV-02 број 356-126/11 од 17. маја 2011. године којим је одбијен захтев притужиоца за утврђивање статуса објекта као неоснован и прекинут поступак којим је притужиоцу наређено да уклони стамбене објекте;

· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на ово решење, својим Решењем XXI-05 број 356-452/2011 од 14. октобра 2011. године поништио решење првостепеног органа и предмет вратио на поновни поступак и нову одлуку, са образложењем да првостепени орган није поступио по примедбама овог секретаријата, те да се у конкретном случају ради о два засебна поступка, односно поступку по захтеву странке и поступку инспекцијског надзора који се води по службеној дужности, те да је одлука у ставу 1. диспозитива донета од стране ненадлежног органа;

· да је да је првостепени орган општине Чукарица у поновном поступку донео Решење IV-02 број 356-605/11 од 5. децембра 2011. године којим је одбијен захтев притужиоца за утврђивање статуса објекта као неоснован;

· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на ово решење, својим Решењем XXI-05 број 356-36/2012 од 9. марта 2012. године поништио решење првостепеног органа и предмет вратио на поновни поступак и нову одлуку, са образложењем да је одлука донета од стране ненадлежног органа, при чему је Секретаријат поново истакао да грађевински инспектор не поступа по захтеву странке, већ по службеној дужности;

· да је да је првостепени орган општине Чукарица у поновном поступку донео Решење IV-02 број 356-169/12 од 11. априла 2012. године којим је одбијен захтев притужиоца за утврђивање статуса објекта као неоснован са идентичним образложењем као и претходно донето решење;

· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на ово решење, својим Решењем XXI-05 број 356-402/2012 од 6. јуна 2012. године поништио решење првостепеног органа и предмет вратио на поновни поступак и нову одлуку, са образложењем да првостепени орган није поступио по примедбама овог секретаријата датим у претходним одлукама, да је и ова одлука донета од стране ненадлежног органа;

· да је првостепени орган општине Чукарица у поновном поступку донео Решење IV-02 број 356-452/12 од 31. августа 2012. године којим је одбијен захтев притужиоца за утврђивање статуса објекта као неоснован са идентичним образложењем као и претходно донето решење, уз ту разлику да је ново решење донело Одељење за грађевинску инспекцију и извршења ГО Чукарица, а не грађевински инспектор;

· притужилац је и на ово последње донето решење уложило жалбу 27. септембра 2012. године;
· да је Секретаријат за имовинско-правне послове и грађевинску инспекцију града Београда, Сектор за управно-правне послове, решавајући по жалби притужиоца на ово решење, својим Решењем XXI-05 број 356-935/2012 од 7. новембра 2012. године поништио решење првостепеног органа и предмет вратио на поновни поступак и нову одлуку, са образложењем да првостепени орган није поступио по примедбама овог секретаријата датим у претходним одлукама, те да је и ова одлука донета од стране ненадлежног органа.
Одредбом члана 232. став 2. Закона о општем управном поступку („Сл. лист СРЈ“, бр. 33/97 и 31/2001 и „Сл. гласник РС“, бр. 30/2010) предвиђено је да ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан својим решењем да укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најдоцније у року од 30 дана од дана пријема предмета, донесе ново решење. Против новог решења странка има право на жалбу.

Истовремено, одредбом члана 161. Закона прописано је да органи издају уверења, односно друге исправе (цертификате, потврде и др.) о чињеницама о којима воде службену евиденцију. Уверења и друге исправе о чињеницама о којима се води службена евиденција морају се издавати сагласно подацима из службене евиденције. Таква уверења, односно друге исправе имају значај јавне исправе. Уверења и друге исправе о чињеницама о којима се води службена евиденција издају се странци на усмени захтев, по правилу, истог дана кад је странка затражила издавање уверења, односно друге исправе, а најдоцније у року од 15 дана од дана подношења захтева, ако прописом којим је установљена службена евиденција није друкчије одређено. Ако орган одбије захтев за издавање уверења, односно друге исправе о чињеницама о којима води службену евиденцију, дужан је да о томе донесе посебно решење. Ако у року од 15 дана од дана подношења захтева не изда уверење, односно другу исправу о чињеницама о којима води службену евиденцију, нити донесе и достави странци решење о одбијању захтева, странка може изјавити жалбу да је захтев одбијен. Ако странка, на основу доказа којима располаже, сматра да јој уверење, односно друга исправа о чињеницама о којима се води службена евиденција није издата у складу с подацима из те евиденције, може захтевати измену или издавање новог уверења, односно друге исправе. Орган је дужан да донесе посебно решење, ако одбије захтев странке да јој измени или изда ново уверење, односно другу исправу. 

Из утврђених чињеница произилази да првостепени орган у сваком поновном поступку није поступио по упутствима и налозима другостепеног органа, нити је поступило сходно члану 161. Закона о општем управном поступку.

Наиме, Законом о општем управном поступку прописана је процедура издавања уверења о чињеницама о којима органи воде службену евиденцију, као и о чињеницама о којима не воде службену евиденцију. Из закона и судске праксе која се односи на поступке издавања уверења произилази да поступајући орган има могућност да одбије захтев за издавање уверења ако утврди да се тражено уверење не може издати, али не зато што се подаци из службене евиденције разликују од онога што странка жели да се уверењем потврди, него зато што орган сматра да није дужан да изда уверење јер не води службену евиденцију о подацима чије се потврђивање тражи. 
Сагледавајући наведене прописе и податке до којих се дошло током спроведеног поступка контроле правилности и законитости рада Општинске управе Градске општине Чукарица, оцењује се да орган до данас није издао одговарајуће уверење о подацима којима Општинска управа Градске општине Чукарица располаже на основу службене евиденције и осталих доказних средстава, односно орган није, коришћењем свих расположивих доказних средстава, утврдио податке чије се потврђивање тражи и издао одговарајуће уверење, а поготово јер из решења органа ГО Чукарица произилази да се орган већ упуштао у утврђивање конкретних чињеница, већ је решењем одбио захтев притужиоца као неоснован.

С друге стране, орган је поступајући по захтеву притужиоца за утврђивање статуса објекта донео решење о уклањању објеката (!), а које се доноси у поступку инспекцијског надзора   по службеној дужности, а потом о две одвојене правне ствари решавао у једном поступку.

Из овога произилази да је првостепени орган ГО Чукарица у овом дугогодишењем поступку покренутом 2008. године по захтеву притужиоца, учинио низ пропуста чиме се одуговлачио поступак, а сваки првостепени акт био поништен од стране другостепеног органа. Пропусти се огледају у непоступању по налозима и упутствима другостепеног органа, неодлучивању о захтеву странке сходно Закону о општем управном поступку, решавању две одвојене правне ствари једним актом и поступањем по службеној дужности органа у предмету који је покренут по захтеву странке.

Начелима управног поступка предвиђено је да органи који поступају у управним стварима решавају на основу закона и других прописа. При вођењу поступка и решавању у управним стварима, органи су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Органи који воде поступак, односно решавају у управним стварима, дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.

На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе Градске општине Чукарица на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

